FI Euroopan unionin virallinen lehti CE 84/68

(2004/C 84 E/0074)

KIRJALLINEN KYSYMYS P-3594/03

esittäjä(t): Wolfgang Kreissl-Dörfler (PSE) komissiolle

(1. joulukuuta 2003)

Aihe: Uuselintarvikeasetus (EY) N:o 258/97 ja nonituotteiden markkinointi EU:ssa

Asetuksen (EY) N:o 258/97 (1) 1 artiklan 2 kohdan e alakohdan mukaan elintarvikkeet ja niiden ainesosat eivät kuulu asetuksen soveltamisalaan, jos ne koostuvat tai ovat peräisin kasveista, jotka on saatu perinteisillä lisäämis- tai kasvatusmenetelmillä ja joiden edeltäjät ovat olleet turvallisia käyttää elintarvikkeina. Asetuksen 3 artiklan 4 kohdan mukaan sovelletaan asetuksen 5 artiklan mukaista yksinkertaistettua ilmoitusmenettelyä, jos elintarvikkeen tai sen ainesosan katsotaan olennaisesti vastaavan jotakin asetuksella jo hyväksyttyä elintarviketta. EU on hyväksynyt Morinda-yhtiön nonimehun (Noni-Saft) uuselintarvikkeena. Periaatteellinen mahdollisuus soveltaa olennaista vastaavuutta hyväksytyn mehun kanssa muihin noni-hedelmästä valmistettuihin tuotteisiin on kuitenkin tähän saakka evätty.

Asetuksen mukaisen hyväksymismenettelyn kustannukset estävät pieniä ja keskisuuria yrityksiä tuomasta uusia luonnontuotteita EU:n markkinoille. Näin suurille konserneille luodaan käytännössä monopoli, koska vain niillä on riittävästi varoja tällaiseen menettelyyn.

1. Millaisin perustein määräytyy tässä yhteydessä vaatimus ”ovat olleet turvallisia” ja mikä elin ratkaisee, voidaanko elintarviketta tai sen ainesosaa pitää turvallisena?

2. Millaisia oikeudellisia välineitä markkinoijalla on käytettävissään elintarvikkeen tai sen ainesosan määrittämiseksi turvalliseksi?

3. Millaisia vaatimuksia komissio asettaa sen todistamiselle, että elintarvike tai sen ainesosa katsotaan saatujen kokemusten mukaan turvalliseksi?

4. Millaisia oikeudellisia välineitä markkinoijalla on käytettävissään tilanteessa, jossa asetuksen 4 artiklan 3 kohdassa tarkoitettu kansallinen asiasta vastaava elin kieltäytyy antamasta lausuntoa siitä, että elintarvike tai sen ainesosa vastaa olennaisesti jo hyväksyttyä elintarviketta?

5. Mihin perustuu EU:n työryhmän lausunto, jonka mukaan jo hyväksyttyä nonimehua olennaisesti vastaavaksi voidaan katsoa vain mehutuote?

David Byrnen komission puolesta antama vastaus

(15. tammikuuta 2004)

Kaikki jäsenvaltiot ja komissio ovat yhtä mieltä siitä, että noni-tuotteet (Morinda citrifolia) ovat uuselintarvikkeita asetuksen (EY) N:o 258/97 (2) merkityksessä, sillä ne on tuotu markkinoille vasta asetuksen voimaantulon jälkeen. Siten noni-tuotteiden markkinointia, ennen kuin ne ovat saaneet mahdollisen luvan asetuksen mukaisesti, pidetään laittomana kaikissa jäsenvaltioissa. Varmistaakseen noni-tuotteiden yhtäläisen kohtelun koko yhteisön alueella jäsenvaltiot ovat päättäneet toteuttaa tarvittavia toimenpiteitä lopettaakseen noni-tuotteiden käynnissä olevan markkinoinnin maaperällään (ks. myös komission vastaus Rosemarie Müllerin kirjalliseen kysymykseen E-0325/2002 (3)).

Komission päätöksen 2003/426/EY (4) nojalla annetut luvat rajoittuvat Morinda citrifolia -kasvin hedelmän mehuun, jota käytetään ainesosana pastöroiduissa hedelmäjuomissa, eikä se koske mainitun tuotteen muuta käyttöä. Siten kasvin muiden osien käyttöä ja/tai mehun muuta käyttöä ei sallita.

Kansanterveyden suojelemiseksi asetuksessa (EY) N:o 258/97 säädetään, että uuselintarvikkeille ja elintarvikkeiden uusille ainesosille on suoritettava yhteisön menettelyjen mukainen yhtenäinen vaarattomuuden arviointi ennen niiden markkinoille saattamista. Jäsenvaltiot ovat vastuussa asetuksen säännösten soveltamisesta ja valvonnasta. Vastaavasti kansallisten viranomaisten, mahdollisesti yhteistyössä toimivaltaisten kansallisten elintarvikevalvontaviranomaisten kanssa, tulisi arvioida, onko olemassa riittävää näyttöä siitä, että tiettyä elintarviketta voidaan pitää turvallisena. Asetuksessa ei säädetä perusteita elintarvikkeen turvallisuuden määrittämiseksi. Varmistaakseen yhdenmukaisen lähestymistavan uuselintarvikkeiden ja elintarvikkeiden uusien ainesosien turvallisuuden arvioinnissa jäsenvaltiot nojautuvat kuitenkin komission suosituksessa 618/97/EY (5) annettuihin perusteisiin ja vaatimuksiin.

Tuotteen turvallisuuden määrittelemistä ei voida soveltaa Morinda citrifolia -kasvin tapauksessa, koska komission päätöksen 2003/426/EY mukaisesti se on uuselintarvike. Mitä tulee muihin elintarvikkeisiin ja elintarvikkeiden ainesosiin voidaan tarvittaessa päättää, kuuluuko elintarvike tai elintarvikkeen ainesosa asetuksen (EY) N:o 258/97 soveltamisalaan asetuksen 1 artiklan 3 kohdan mukaisesti 13 artiklassa tarkoitettua menettelytapaa noudattaen.

Jäsenvaltiot ja komissio ovat yhtä mieltä siitä, ettei pyyntöä saada lausunto elintarvikkeen olennaisesta vastaavuudesta tulisi evätä. On epätodennäköistä, että kansalliset viranomaiset kieltäytyisivät antamasta lausuntoa, mutta jos näin käy, oikeudellisiin välineisiin turvautuminen kuuluu kansallisen hallintolain piiriin.

On kuitenkin huomattava, että yksinkertaistettua menettelyä voidaan soveltaa vain tuotteisiin, jotka vastaavat olennaisesti olemassa olevia elintarvikkeita ja elintarvikkeiden ainesosia, joihin kuuluu uuselintarvikeasetuksen mukaisesti luvan saaneita elintarvikkeita. Tietysti on otettava huomioon erityiset käyttöolosuhteet.

Lopuksi komissio haluaa tiedottaa arvoisalle parlamentin jäsenelle, että asetusta (EY) N:o 258/97 tarkistetaan vuoden 2004 aikana asetuksen soveltamisessa kohdattujen ongelmien ratkaisemiseksi sekä toimijoiden ja viranomaisten oikeudellisen varmuuden ja selkeyden varmistamiseksi.

(1) EYVL L 43, 14.2.1997, s. 1.

(2) Euroopan parlamentin ja neuvoston asetus (EY) N:o 258/97, annettu 27 päivänä tammikuuta 1997, uuselintarvikkeista ja elintarvikkeiden uusista ainesosista, EYVL L 43, 14.2.1997.

(3) EYVL C 160 E, 4.7.2002.

(4) Komission päätös 2003/426/EY, tehty 5 päivänä kesäkuuta 2003, luvan antamisesta ”noni-mehun” (Morinda citrifolia L. -kasvin hedelmän mehun) saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti, EUVL L 144, 12.6.2003.

(5) Komission suositus, annettu 29 päivänä heinäkuuta 1997, uuselintarvikkeiden ja elintarvikkeiden uusien ainesosien tieteellisistä näkökohdista, niiden markkinoille saattamista koskevien hakemusten tueksi toimitettavien tietojen esittämistavasta sekä ensiarviointien laatimisesta Euroopan parlamentin ja neuvoston asetuksen (EY) N:o 258/97 mukaisesti, EYVL L 253, 16.9.1997.